Hva gjør man egentlig når en velvoksen grevling har slått seg til i garasjen?

Spørsmålet ble akutt for Synnøve Knutsen i Tranby i Buskerud tirsdag ettermiddag. Hun oppdaget at garasjeporten sto litt på gløtt og hørte krafselyder. Da hun gikk for å åpne porten, kom en grevling ut fra innerst i garasjen.

– Jeg skvatt til og slo porten igjen, forteller Synnøve til Drammens Tidende.

Lokalavisen skriver at dyret ikke lot seg skremme av småstein eller banking i veggen. Heller ikke en bit av Synnøves beste gulrotkake fikk lokket dyret ut av garasjen.

Bolle-felle

Etter hvert kom viltnemndas representant, utstyrt med et bur og rosinboller til åte. Selv om grevling ikke skal være farlig for mennesker, er det et stort dyr med et fryktet bitt. Synnøve hadde ingen planer om å håndtere grevlingen alene.

– Den er svær, sier hun til TV 2 onsdag formiddag.

Når TV 2 snakker med 61-åringen, forteller hun at viltnemndas mann har fanget en grevling i garasjen. Men det kan være en til der.

– De tok ut én i morges, men så så de at det leet seg der inne og satte ut en ny felle, forteller Synnøve.

– Jeg vet ikke om de har lagd hi eller hva de har drevet med der inne. Garasjen brukes ikke til bil, det er oppbevaringsplass for sykler, blomsterjord og esker, fortsetter hun.

KARAKTERISTISK STRIPEMØNSTER: Grevlingen er et kraftig mårdyr som blir opptil 90 centimeter lang og 12 kilo tung, ifølge Store Norske Leksikon. Foto: Terje Pedersen / NTB scanpix

Sjelden gjest

Da de åpnet garasjeporten onsdag, oppdaget de at grevlingen hadde rotet fælt rundt med alle sakene i garasjen. Men Synnøve tar det hele med et smil. Selv om hun er født og oppvokst i Lier, har hun aldri sett grevling før.

– For 14 dager siden kom et beist rundt tujahekken min. Den var kanskje fem meter unna meg, jeg ble helt paralysert. Da sto han bare og kikket på meg før han forsvant under hekken. Så hørte jeg denne raslingen da jeg vannet i hagen forrige dagen, sier Synnøve.

– Hva skjer med grevlingen som er fanget, blir den avlivet?

– Nei, de setter den ut i naturen igjen. Han fra viltnemnda spøkte med at de ville sette den ut bak hekken min, men de tar den med opp i skogen så den får løpe litt, ler Synnøve.